Lotte Rod (RV), 2013-10-22:
Erhvervsuddannelserne skal være lige så attraktive som gymnasieuddannelserne.
Derfor er vi i Radikale Venstre meget optaget af, at eleverne allerede i folkeskolen får øjnene op for erhvervsuddannelserne ved at bruge gæstelærere fra erhvervsuddannelserne til at lave forløb i folkeskolen og ved at lægge valgfag på erhvervsskolen.
Vi er optaget af at sikre kvaliteten, ruste vores lærere på erhvervsuddannelserne til at lave endnu bedre undervisning, og vi er optaget af at åbne vejene, så der ikke er nogen blindgyder, men så man har muligheden for at læse videre bagefter, hvis man har lyst til det.
Noget af det, som vi ikke har diskuteret så meget, i forbindelse med at vi har fremlagt vores udspil til en ny erhvervsskolereform, er jo, at vi faktisk styrker praktikcentrenes praktikpladsopsøgende arbejde, nemlig ved at mange elever starter med måske at komme i skolepraktik, men så rent faktisk ender med at komme ud at gøre praktikken færdig i en virksomhed.
Det er vi meget varme tilhængere af i Radikale Venstre.
Men det løser jo ikke hele praktikpladsspørgsmålet i sig selv, og derfor har vi også det her lovforslag på i dag, som handler om sociale klausuler på de statslige uddannelsesinstitutioner.
Lovforslaget betyder, at offentlige gymnasier, voksenuddannelsescentre, erhvervsskoler, private gymnasieskoler og hf-kurser på samme måde som de statslige myndigheder skal følge følg eller forklar-princippet.
Med det synes vi faktisk at vi i Radikale Venstre har fundet en rigtig fin balance, for det kan godt være, at man derovre på den blå fløj bare overhovedet ikke kan lide ordene sociale klausuler, men vi har faktisk gjort os rigtig meget umage med her at finde en model, som er fleksibel.
For det første: Kravet om sociale klausuler omfatter jo kun de relevante udbud, dvs. bygge- og anlægsprojekter eller tjenester, som altså varer mindst 6 måneder eller er på en værdi af over 10 mio. kr. For det andet: Følg eller forklar-princippet giver muligheden for fleksibilitet, som vi lige også har haft en længere diskussion om.
Det hedder netop følg eller forklar, for hvis man har en god forklaring på, hvorfor man ikke følger sociale klausuler, har man selvfølgelig muligheden for at lade være med det, f.eks. hvis man har lokale partnerskabsaftaler.
For det tredje: Vi har lyttet til høringssvarene fra f.eks. Dansk Industri og præciseret i bemærkningerne, sådan at det nu er i overensstemmelse med Konkurrence- og Forbrugerstyrelsens vejledning.
Det betyder, at leverandørerne ikke nødvendigvis skal ansætte nye elever, men også har muligheden for at overflytte allerede ansatte elever til udførelsen af kontrakten.
Så på den måde må vi sige, at det her altså er sociale klausuler med vid udstrækning af fleksibilitet.
Vi synes i Radikale Venstre, at vi har fundet en fin balance.
Det her lovforslag er et udtryk for, at vi samarbejder med dem, der vil.
Vi kan høre på den ene side, at Venstre måske faktisk godt kunne se lidt fidus i, at der var noget fleksibilitet i det; på den anden side er jeg sikker på, at Enhedslisten gerne ville være gået langt videre.
Så mon ikke vi har ramt balancen et eller andet sted fint i midten.
Radikale Venstre kan støtte forslaget.